C 498/36
BG
Официален вестник на Европейския съюз
30.12.2022 г.
Становище на Европейския комитет на регионите — Справедлив и устойчив преход в контекста на въгледобивните и енергоемките региони (2022/C 498/07)
Главен докладчик:
Sari RAUTIO (FI/ЕНП), председател на управителния съвет на здравното отделение на Häme
Отправeн документ:
Писмо с искане за консултация от чешкото председателство на Съвета на ЕС от 16 юни 2022 г.
ПОЛИТИЧЕСКИ ПРЕПОРЪКИ ЕВРОПЕЙСКИЯТ КОМИТЕТ НА РЕГИОНИТЕ (КР)
1. приветства мисията за неутрален по отношение на климата Европейски съюз до 2050 г., за чието реализиране ще бъде необходим цифров и екологичен преход в европейските общини и региони, който ще засегне из основи начина, по който хората работят и живеят; 2. отбелязва, че поради настъпателната война, която Русия започна през февруари 2022 г., осъществяването на справедливия преход стана още по-трудно и неотложно, тъй като Европа трябва бързо да намали зависимостта си от външни енергийни доставки.
Подчертава, че преходът към общество с ниски въглеродни емисии трябва да бъде завършен, като същевременно се вземат предвид потребностите на най-уязвимите граждани чрез създаване на нови работни места и равни възможности в селските и зависимите от въглищата региони; 3. приветства факта, че държавите членки представиха 74 плана, като във всички тях се отчитат различните обстоятелства в съответните региони; подчертава, че променящата се световна обстановка доведе до енергийна криза, която принуди някои държави членки временно да намерят гъвкави регионални решения за постигане на целите на програмата; 4. обръща внимание на тромавите процедури за одобряване на плановете и подчертава, че някои регионите се сблъскват с трудности по отношение на навременното планиране и изпълнение на проекти, поради факта, че по-голямата част от общите налични средства, идващи от Механизма за възстановяване и устойчивост, бяха програмирани за периода 2021—2023 г., което предоставя малко възможности за устойчиво изпълнение на проектите към края на програмния период; изразява съжаление, че Европейската комисия оцени и одобри само част от програмите, и призовава Комисията да обмисли удължаване на крайния срок за изразходване на средствата за Фонда за справедлив преход, които идват по линия на Механизма за възстановяване и устойчивост; 5. счита, като се изхожда от това предположение, че графикът за усвояването на средствата от Фонда следва да бъде преразгледан, за да се гарантира успехът на Фонда; 6. подчертава, че Фондът за справедлив преход следва да бъде интегриран в политиката на сближаване, така че полезните взаимодействия и страничните ефекти да могат да се използват пълноценно; 7. посочва, че справедливият преход трябва да се съсредоточи върху регионите, в които промяната и свързаните с нея рискове са по-големи, тъй като държавите членки и регионите се намират в много различни изходни позиции.
Успехът на Фонда зависи от най-големите държави бенефициери — Полша и Германия, които заедно получават около една трета от всички средства от фонда, т.е. почти 33 %.
Румъния, Чешката република и България също са основни бенефициери.
Тези пет държави членки заедно използват почти 60 % от средствата на Фонда.
От навременното изпълнение на плановете на тези държави членки (териториални планове за справедлив преход) ще зависи успехът на цялата програма; 8. подчертава, че във връзка с ФСП е от основно значение да се вземе предвид настоящата голяма енергийна криза.
Тази криза представлява и сериозна заплаха за осъществяването на справедлив и екологичен преход, поне в краткосрочен план.
По-специално енергийният сектор, енергоемките отрасли, производственият сектор и МСП се борят с безпрецедентен ценови натиск, който оказва допълнителен натиск върху екологичния преход; подчертава, че амбициите на промишлеността да стане въглеродно неутрална зависят и от наличието на екологична електроенергия за производството на водород и от алтернативните енергийни източници, които да заменят природния газ; приветства факта, че Фондът за справедлив преход може да играе роля за постигането на тази цел;